钦定古今图书集成/理学汇编/经籍典/第139卷 > 《汉韩婴诗外传三》 > 《车舝》
## 钦定古今图书集成/理学汇编/经籍典/第139卷 > 《汉韩婴诗外传三》 > 《车舝》

传曰：南假子过程本，本为之烹鲡鱼。南假子曰：“闻君
子不食鲡鱼。”本子曰：“此乃君子食也，我何与焉？”假子
曰：“夫高比，所以广德也；下比，所以狭行也。比于善者，
自进之阶，比于恶者，自退之原也。且《诗》不云乎：‘高山
仰止，景行行止’。吾岂自比君子哉？志慕之而已矣。”
子贡问大臣，子曰：“齐有鲍叔，郑有子皮。”子贡曰：“否。齐
有管仲，郑有东里子产。”孔子曰：“产荐也。”子贡曰：“然则
荐贤贤于贤者，知贤，智也，推贤，仁也，引贤，义也。有此
三者，又何加焉？”〈诗阙〉